ઘરમાં ચાર છોકરાં હોય તેમાંથી એકને ભણવાની તક મળે છે. માબાપને બાળકોને ભણાવવાનું પોષાય તેમ નથી. બીજી પેઢી આ વારસાગત ‘ધંધો’ સંભાળી લેશે. અહીં રહેતાં લોકોમાંથી ઘણા શહેરમાં બે પૈસા વધારે મળે તેવી ગણતરી કરી ‘સ્થળાંતર’ કરી આવેલા છે. એમની પાસે મકાન નથી એટલે શહેરમાં અગાઉથી રહેતાં સગાંનાં ‘ઘર’ની બાજુમાં પડેલી ખુલ્લી જગ્યામાં ‘ઝૂંપડું’ તાણે છે. સમાજ એકબીજાને ટેકો કરે છે. પેટ એમની પાસે ઘણાં કામ કરાવે છે, જે તેમને મંજૂર નથી. ‘દારૂબંધી’ ગુજરાતમાં લોકોને ‘નોટબંધી’ની જેમ પરેશાન કરતી નથી એટલે એ અંગે આંતરે દહાડે થોડા નૈતિકતાના હોબાળા થાય છે અને અંતે ઘીના ઠામમાં ઘી પડી રહે તેમ, લોકો દારૂબંધીથી ટેવાઈ જાય છે.